Intézményi protokoll Szentlőrinci Egységes Gyógypedagógiai Módszertani Intézmény, Általános Iskola és Kollégium

3. frissítés

2020 október 1-től

Kérjük a tisztelt szülőket és kedves tanulóinkat, hogy az utasításokat betartva, velünk együtt tegyenek meg mindent annak érdekében, hogy a tanítás az intézmény épületében folyhasson a járványügyi helyzet ellenére is.

Szabályok:

* Kizárólag egészségesen, tünetmentesen látogatható az intézményünk mind az iskolában, mind a kollégiumban. A szülő kötelessége, ha gyermekén otthon tüneteket észlel, akkor az intézményt haladéktalanul értesítse a 73/570017-es számon. Ha az intézményben tünetet észlelünk egy gyermeknél, akkor a tanulót elkülönítjük, mi is azonnal értesítjük a szülőjét, aki haladéktalanul el kell, hogy jöjjön gyermekéért. Ezzel egyidőben kötelezettségünk értesíteni az iskolaorvost is.
* Kollégista tanulóinkat kikérdezzük állapotukról, lázat mérünk minden beköltözéskor, ezt dokumentáljuk.
* A járványügyi készültségi időszak védelmi intézkedéseiről szóló 431/2020. (IX. 18.) Korm. rendelet értelmében a köznevelési intézményekben 2020. október 1-jétől kötelező a foglalkoztatottak és a gyermekek, tanulók testhőmérsékletének mérése érkezéskor. A döntés értelmében foglalkoztatott, illetve nagykorú tanuló csak akkor mehet az intézménybe, ha az érkezéskor mért testhőmérséklete nem haladja meg az országos tisztifőorvos által meghatározott mértéket (37,8 °C). Kiskorú tanuló, illetve gyermek esetén, ha testhőmérséklete az ismételt mérés alapján is eléri vagy meghaladja ezt a mértéket, a többi gyermektől, illetve tanulótól el különítjük és erről a szülőjét vagy a törvényes képviselőjét tájékoztatjuk, kérjük, hogy gyermekéért jöjjön el. Intézményünk bejáratánál lévő mérőponton történik a mérés.
* Takarítóink naponta többször végzik el a fertőtlenítő lemosást a több személy által érintett tárgyakon, felületeken: villanykapcsolók, kilincsek, székek, asztalok, ajtók, WC-k, mosdók tárgyai.
* Törekszünk az osztályok elkülönítésére, de ez az intézményünk sajátosságai miatt nem mindig lehetséges, ezért maszk viselése a közösen használt területeken kötelező mindenki számára az iskolában, és a kollégiumban is. A másfél méteres védőtávolság betartását és betartatását minden gyermektől és felnőttől elvárom.
* Szülők az intézmény területére sem az iskolába, sem a kollégiumba nem léphetnek be.
Kérjük, hogy a kapuban búcsúzzanak el gyermeküktől, a délután során pedig használják az intézmény csengőjét, ne jöjjenek be az iskola és a kollégium épületébe.
* Ügyintézés telefonon (osztályfőnökök mobil számon, az intézmény: 73/570017 számon érhető el), ezen kívül messengeren, Classroom felületen is lehetséges.
* Az intézménybe külsős látogató csak szájat és orrot eltakaró maszkban, kézfertőtlenítés után léphet be, csak a legindokoltabb esetekben.
* Kézfertőtlenítésre a közösségi terekben és a bejáratoknál van lehetőség; a bejáratnál ennek használata nem csak lehetőség, hanem mindenki számára kötelező mind a kollégiumban, mind az iskolában. A gyakori, alapos szappanos kézmosást naponta többször végeztetjük tanulóinkkal, kollégistáinkkal, illetve tanítjuk őket a zsebkendőhasználat helyes elsajátítására is. Kérjük a szülőket, hogy odahaza ők is segítsék ennek megtanulását.
* Lehetőség szerint nyitott ablakok mellett tanítunk, a testnevelés órákat a szabadban szervezzük. Sokszor szellőztetünk, így kérjük a szülőket, hogy az időjárás változásával gyermekük számára megfelelő ruházatot biztosítsanak. Énekórákon és egyéb foglalkozásokon, órákon kerüljük a közös éneklést!
* Tanulóink a lehető legtöbb időt az udvaron tölthetik az időjárás függvényében: szünetek, szabadidősávok, kollégiumi foglalkozások, testnevelés és akár egyéb tanórák alkalmával is. Ehhez is kérjük, hogy megfelelő ruházatot biztosítsanak gyermekük számára.
* Az ebédeltetés még átmenetileg (a kialakított saját konyha és ebédlő engedélyeztetéséig) a Szentlőrinci Általános Iskola étkezőjében lesz 11.10.-11. 30-ig. Ott is kézfertőtlenítéssel, a védőtávolság betartásával tesszük ezt.
* Az a tanuló, aki hatósági karantén miatt, vagy betegség miatt hiányzott, csak orvosi igazolással jöhet iskolába vagy a kollégiumba vissza.
* A kollégiumi tanulószoba az iskolában lesz, a gyerekek saját osztályukban maradnak 16 óráig. A pénteki kollégiumi hazautazás is az iskolából fog történni, a kollégisták péntekenként reggel áthozzák holmijukat az iskolába, a kollégiumba nincs lehetőség péntek délután belépni a fertőtlenítő takarítás hatékonyságának biztosítása érdekében is.
* Amennyiben minden óvintézkedésünk ellenére Covid 19 fertőzés jelenik meg intézményünkben, az Emberi Erőforrások Minisztériuma és a Nemzeti Népegészségügyi Központ közösen dönt arról, hogy szükséges-e elrendelni az intézményünkben más munkarendet. Az intézményben a tantermen kívüli, digitális munkarend bevezetéséről a végső döntést az Operatív Törzs hozza meg. Kérem a szülőket, hogy erre is készüljenek fel, amennyire tudnak. Tavaszi tapasztalataink azt mutatják, hogy nagymértékben számíthatunk az együttműködésükre, segítségükre legtöbbjüknél. Reméljük, nem fog megismétlődni, de ha mégis, ne érjen bennünket és a családokat váratlanul a helyzet. Sajnos számítógépet nem áll módunkban kölcsönözni azoknak, akik a tavasszal nem vigyáztak az intézményi gépekre. Sajnos ilyen is volt. A rendelkezésre álló gépek száma nagyon csekély, kérjük, hogy a családok is keressenek lehetőséget gép beszerzésére.

Tanulóink és családjaik által több száz emberrel állnak dolgozóink kapcsolatban. Ahhoz, hogy minél tovább az iskolában és a kollégiumban ellássuk gyermekeiket, nagyon számítok együttműködésükre. Tudom, hogy a fenti pontok is áldozatot kívánnak a családoktól. A meghozott áldozatokért nagyon hálás is vagyok, de ez az áldozat mégsem akkora, mint, ha az intézmény bezárására kényszerülnénk. Ezt mindannyian átérezzük, hisz már megtapasztaltuk tavasszal. Gondoljanak erre és kérem, vegyék tudomásul a kellemetlen szabályokat is, segítsenek annak betartatásában minket.

Mi nagyon fogunk igyekezni a segítségükre lenni mindenben ez után is, de az Önök együttműködése is kell ahhoz, hogy minél tovább - reményeink szerint június 15-ig az iskolában és a kollégiumban foglalkozhassunk gyermekükkel!

Kérem belátásukat, megértésüket, segítségüket! Számítok, számítunk Önökre!

Jó egészséget, sok vidám és tartalmas percet kívánok mindannyiunknak a 2020/21-es tanévben.

A kiadott protokoll módosításig, vagy visszavonásig marad érvényben.

Szentlőrinc, 2020. 10. 01. Káhleszné Krémer Ildikó

 intézményvezető